Diari Oficial de la Generalitat Valenciana


Sumari del DOGV 4010, del 30-05-2001 (2001/4999)

ORDRE de 4 de maig de 2001, de la Conselleria de Cultura i Educació, per la qual es convoca concurs públic per a la concessió d'ajudes per a la restauració de campanes i de las seues instal·lacions tradicionals a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4010

Data del DOGV
:   30-05-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4999


Data del document
:   04-05-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * suport econòmic
    * cultura popular
    * protecció del patrimoni
    * música
    * ajuda pública

ORDRE de 4 de maig de 2001, de la Conselleria de Cultura i Educació, per la qual es convoca concurs públic per a la concessió d'ajudes per a la restauració de campanes i de las seues instal·lacions tradicionals a la Comunitat Valenciana. [2001/F4999]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí d'allò que disposa el número 28 de l'apartat 1 de l'article 149 de la Constitució Espanyola. Estes funcions van ser assignades a la Conselleria de Cultura, Educació i Ciència pel Decret 4/1997, de 26 de febrer, del president de la Generalitat Valenciana, pel qual s'assignen competències a la Presidència i a les conselleries.
  
D'acord amb allò que establix l'article 91 de la Llei 4/1998, de 11 de juny, de la Generalitat Valenciana, del Patrimoni Cultural Valencià, i amb la finalitat de difondre, promoure i conservar el patrimoni artístic moble, es convoquen ajudes destinades a finançar la restauració de campanes a la Comunitat Valenciana, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoca concurs públic per a la concessió d'ajudes per a la restauració de campanes i les seues instal·lacions tradicionals a la Comunitat Valenciana, i s'aproven les bases per què es regix esta convocatòria, incloses com a annex en la present ordre.
  
Segon
  
L'import total de les ajudes és de 6.000.000 de PTA (36.060,73 euros), que anirà a càrrec de la línia T.2159.000 del programa 28.58.552.70 del pressupost vigent de la Generalitat Valenciana.
  
Disposicions finals
  
Primera
  
Es delega en la directora general de Patrimoni Artístic la facultat de concedir estes ajudes i se l'autoritza a dictar les resolucions necessàries per al desplegament i l'execució d'esta ordre.
  
Segona
  
Esta ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Esta ordre, podrà ser recorreguda potestativament en reposició, o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes comptador des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 4 de maig de 2001
  
El conseller de Cultura i Educació,
  
MANUEL TARANCÓN FANDOS
  
Annex
  
Bases per a la concessió d'ajudes per a la restauració de campanes i les seues instal·lacions tradicionals en la Comunitat Valenciana
  
Primera. Objecte
  
L'objecte de les ajudes és col·laborar amb les institucions beneficiàries per a la restauració de campanes i de les seues instal·lacions tradicionals.
  
Segona. Institucions beneficiàries
  
Podran ser beneficiàries de les ajudes les corporacions locals, institucions no lucratives usuàries de campanes, o titulars de campanes i de les seues instal·lacions tradicionals, existents en la Comunitat Valenciana.
  
Tercera. Dotació de les ajudes
  
Es concediran subvencions per un import màxim d'1.000.000 PTA (6.010,12 euros) per campanar.
  
Quarta. Criteris de l'actuació
  
Caldrà aplicar els criteris de restauració, conservar-ne al màxim els components i els elements auxiliars i canviar les mínimes parts integrants en les instal·lacions tradicionals, justificant i documentant en cada cas els motius de la substitució.
  
Quinta. Criteris de concessió de les ajudes
  
Per a la concessió de les ajudes es tindran en compte els següents criteris de prioritat:
  
1. Quant al tipus d'instal·lacions
  
a) Millorar o restaurar les campanes que conserven les instal·lacions tradicionals (truges o jous de fusta, sistemes de toc manual).
  
b) Substituir les instal·lacions metàl·liques dels últims 30 anys per altres de tradicionals (jous de fusta, més descompensats), prioritzant les campanes anteriors a 1900, i especialment les foses abans de 1700. Seran de preferència especial les campanes amb epigrafia gòtica i amb motorització dels anys seixanta o posteriors.
  
2.Quant al tipus de motors i altres mecanismes per al toc
  
Es tindran en compte exclusivament els motors anomenats d'impulsos, els quals balancegen de manera progressiva la campana fins a fer-la voltejar. Es considerarà la possibilitat de frenar gradualment les campanes, o de deixar-les invertides, d'acord amb les tradicions locals, sempre que els esforços causats a la fàbrica de l'edifici no superen el parell d'arrancada dels motors. La regulació d'estos podrà ser mecànica o electrònica, però no tindran reductores ni altres elements que frenen la inèrcia de les campanes de manera descontrolada. En tot cas, els mecanismes respectaran les instal·lacions tradicionals o les restaurades, reproduiran els tocs locals i no impediran de cap manera els tocs manuals. Per a l'exercici del toc manual, cal instal·lar una ballesta, sempre col·locada al costat contrari de l'electromall.
  
b) En cap cas no es podran instal·lar dos electromalls diferents per a una sola campana, i encara menys a diverses altures per a simular una nota distinta. Sempre que siga possible, el motor d'impulsos i l'electromall s'instal·laran al costat esquerre de la campana, per no dificultar el possible toc manual.
  
c) Els ordinadors podran substituir els rellotges mecànics locals, tot i que és convenient mantindre'ls en funcionament manual sempre que siga possible, per tractar-se d'un important element patrimonial. En el cas que els rellotges mecànics siguen substituïts per ordinadors o per autòmats, hauran de quedar-se en el campanar, degudament protegits per a la seua conservació i possible futura restauració.
  
d) Els mecanismes elèctrics hauran d'estar homologats segons la normativa de la Unió Europea.
  
Sexta. Sol·licituds
  
1. Les subvencions podran ser sol·licitades per les institucions beneficiàries que s'indiquen en la base segona de l'annex.
  
2. Les sol·licituds s'hauran de presentar en el termini de 20 dies hàbils a partir del dia següent a la publicació d'esta convocatòria en el Diari Oficial de la Generalitat Valenciana. Si el termini acaba en dissabte, s'entendrà prorrogat fins al primer dia hàbil següent.
  
3. Les sol·licituds, dirigides a la Conselleria de Cultura i Educació, Direcció General de Patrimoni Artístic, es podran presentar al Registre General d'esta conselleria, a les direccions territorials de Cultura i Educació de València, Castelló i Alacant, o per qualsevol dels mitjans que establix l'article 38.4 de la Llei de Règim Jurídic de les Administracions Públiques i del Procediment Administratiu Comú, i hauran d'incloure:
  
a) Instància subscrita pel titular o per una persona facultada per a l'acte, mitjançant acord de l'òrgan competent de l'entitat titular, on figuraran les dades següents: denominació de l'edifici, denominació del titular de la campana o instal·lació tradicional (inclòs NIF o CIF), adreça, telèfon, fax; destinació de la subvenció i relació de la documentació que adjunta.
  
b) Memòria tècnica de la intervenció que es vol realitzar, que inclourà una descripció detallada i el pressupost descriptiu o factura proforma. En la memòria constarà la identificació fiscal de l'empresa que es propose per a realitzar-ne la restauració. També hi haurà una descripció detallada de l'estat actual de la campana i de les seues instal·lacions, completada mitjançant les oportunes fotografies, així com una relació de les intervencions que es volen realitzar i dels materials i mecanismes que es volen aplicar.
  
c) Certificat de trobar-se al corrent en les obligacions tributàries amb l'administració tributària estatal, l'administració tributària de la Comunitat Autònoma Valenciana i davant de la Seguretat Social, en els termes que establix l'Ordre de 30 de maig de 1996 de la Conselleria d'Economia i Hisenda (DOGV núm. 2.775). S'eximixen d'este requisit:
  
- Les corporacions locals, així com els ens i empreses als quals es referix l'article 5 del Text Refós de la Llei d'Hisenda Pública de la Generalitat Valenciana.
  
d) Contracte de manteniment anual de les instal·lacions, establit amb esta o una altra empresa del ram, on consten la identificació fiscal de l'empresa i les condicions del manteniment.
  
e) Les subvencions que s'hagen sol·licitat o hagen concedit altres administracions o ens públics o privats.
  
4. En el cas de les nombroses peticions realitzades amb anterioritat a la publicació d'esta ordre, l'expedient de les quals conté la informació tècnica sol·licitada, caldrà renovar-ne la instància de sol·licitud de subvenció per a acollir-se a la present ordre, indicant que les dades tècniques ja figuren en els arxius de la Direcció General, sempre que els treballs de la restauració es realitzen enguany.
  
5.Conforme a allò que s'ha establit en l'article 71 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunira els requisits i documents que s'assenyalen en esta base, es requerirà l'interessat perquè en el termini de 10 dies esmene la falta, o perquè adjunte els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'article 42 de la mencionada llei.
  
Sèptima. Resolució de la convocatòria
  
1. Per a la valoració i selecció de les sol·licituds presentades es constituirà una comissió qualificadora integrada per:
  
- La cap d'àrea de Patrimoni Artístic.
  
- El cap del Servei de Patrimoni Arqueològic, Etnològic i Històric, com a president.
  
- Tres tècnics de la Direcció General de Patrimoni Artístic, designats per la directora general, un dels quals farà de secretari.
  
La comissió qualificadora elevarà proposta a la directora general de Patrimoni Artístic, que resoldrà per delegació del conseller. La proposta es donarà a conéixer a la Comissió Mixta Església'Generalitat Valenciana, així com la resolució de l'ordre.
  
2. La comissió qualificadora sol·licitarà informe de la unitat tècnica competent sobre l'adequació del material que el sol·licitant pretén adquirir.
  
3. La no-resolució en el termini previst per a resoldre, que serà de tres mesos, produirà efectes jurídics desestimatoris.
  
Octava. Obligacions dels beneficiaris
  
Els beneficiaris de les ajudes s'obliguen a complir les normes especificades en la present convocatòria i també a:
  
a) Presentar, en un termini comprés entre la data de notificació de la concessió de la subvenció i el dia 31 d'octubre de 2001(ambdós inclosos), la documentació següent:
  
- Document comptable de reconeixement de l'obligació o copia degudament legalitzada si és organisme públic i factura per la resta de beneficiaris, que justifique les despeses realitzades per a dur a terme l'activitat per un import igual o superior al de la quantia de l'ajuda concedida.
  
- Memòria de l'activitat realitzada, en què s'indiquen mitjançant textos, fotografies, gràfics i altres mitjans, l'estat previ de les instal·lacions, les actuacions i els materials emprats, l'estat final i també les recomanacions per a la seua conservació. La memòria haurà de lliurar-se impresa i en disquet.
  
b) Sotmetre's a les actuacions de control financer que corresponen a la Intervenció General en relació amb les ajudes concedides.
  
c) Comunicar l'obtenció de subvencions o ajudes per a la mateixa finalitat procedents de qualsevol administració o ens públic.
  
d) Fer el manteniment de les campanes i instal·lacions subvencionades.
  
Novena. Forma de pagament
  
El pagament de l'ajuda concedida es farà efectiu després de la presentació per part del beneficiari de la documentació a què es referix la base 8.a).
  
Deu. Inspecció i suport tècnic
  
La Direcció General de Patrimoni Artístic podrà inspeccionar en qualsevol moment les instal·lacions i prestarà suport tècnic per a la seua posada en marxa, conservació i funcionament a les institucions que s'acullen a aquesta convocatòria.
  
Onze. Publicacions
  
1. La institució beneficiària es compromet a esmentar que ha obtingut una ajuda concedida per la Conselleria de Cultura i Educació en qualsevol publicació resultant de l'activitat per a la qual es va concedir.
  
2. La Conselleria de Cultura i Educació es reserva el dret de fer una publicació unitària de totes les dades que es recullen.
  
Dotze. Altres disposicions
  
1. La Conselleria de Cultura i Educació es reserva la possibilitat de revocar la subvenció, i donar audiència a l'interessat, en cas d'incompliment d'alguna de les obligacions imposades a les institucions beneficiàries.
  
2. Tota alteració de les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes concedides per altres administracions o ens públics o privats podrà donar lloc a modificar la resolució de concessió.
  
3. Serà procedent el reintegrament de les quantitats rebudes i l'exigència dels interessos de demora en els casos previstos en l'article 47.9 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
Sol·licitud de subvenció per a la restauració de campanes i les seues instal·lacions tradicionals en la Comunitat Valenciana
  
Dades del sol·licitant
  
Campanar
  
Corporació local o institució no lucrativa
  
Adreça
  
Població Codi postal Telèfon
  
NIF de la institució
  
Destinació de la subvenció
  
Ajudes per a la restauració de campanes i instal·lacions tradicionals
  
Documentació
  
Memòria de l'activitat a realitzar
  
Acord de l'òrgan competent que faculta una persona diferent del titular a demanar l'ajuda
  
Previsió de costos econòmics
  
SOL·LICITE, segons la normativa vigent, la subvenció corresponent, que s'haurà de transferir al compte ... del Banc / Caixa ..., a nom de ..., (codi entitat financera) ..., (codi de la sucursal) ... (codi compte client) ... .
  
... , a ... d ... de 2001
  
(Firma del titular o persona facultada)